Dôvodová správa

1. **Všeobecná časť**

Ministerstvo školstva, výskumu, vývoja a mládeže Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov.

Návrh nariadenia reflektuje reformu 1 komponentu 6 Plánu obnovy a odolnosti Slovenskej republiky (ďalej len „reforma“), ktorá má za cieľ „diferencovaný a transparentný systém financovania predprimárneho vzdelávania, aby sa zabezpečila stabilita, odolnosť a účelové viazanie finančných prostriedkov vyčlenených na vzdelávanie“.

Návrh priamo nadväzuje na novelizáciu zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (PT 400) (ďalej len „zákon č. 597/2003 Z. z.“), ktorej hlavným cieľom je s účinnosťou od 1. januára 2025 zmena financovania materských škôl z výnosu dane z príjmu fyzických osôb na financovanie zo štátneho rozpočtu.

Návrhom sa podrobnosti rozpisu finančných prostriedkov zo štátneho rozpočtu rozširujú aj na materské školy v zriaďovateľskej pôsobnosti obcí, samosprávnych krajov, súkromných zriaďovateľov a cirkevných zriaďovateľov vrátane materských škôl pre deti so špeciálnymi výchovno-vzdelávacími potrebami (ďalej len „špeciálne materské školy“).

Cieľom návrhu je najmä určiť normatívy a postup pri výpočte normatívov pre materské školy a špeciálne materské školy. Pri výpočte týchto normatívov sa navrhuje postupovať rovnakým spôsobom, ako pri výpočte normatívov pre školy, v ktorých sa vzdelávanie považuje za sústavnú prípravu na povolanie. Rovnakým alebo obdobným spôsobom sa navrhuje postupovať aj v prípade ďalších ustanovení, ktoré boli doposiaľ aplikované len na školy, v ktorých sa vzdelávanie považuje za sústavnú prípravu na povolanie (garantované minimum,  veľkostný príspevok, osobitné ustanovenia na určovanie normatívov).

Na účel skvalitnenia normatívneho financovania škôl a školských zariadení sú v návrhu premietnuté aj zmeny v oblasti určovania normatívov pre školy, v ktorých sa vzdelávanie považuje za sústavnú prípravu na povolanie a školské zariadenia v zriaďovateľskej pôsobnosti regionálnych úradov školskej správy, ktoré vyplynuli z požiadaviek aplikačnej praxe.

Návrh zahrňuje:

* rozšírenie pôsobnosti nariadenia vlády na všetky materské školy a špeciálne materské školy,
* určenie postupu pri výpočte normatívov pre materské školy a špeciálne materské školy,
* rozšírenie garantovaného minima aj pre zriaďovateľov verejných materských škôl,
* ustanovenie koeficientov personálnej, ekonomickej a prevádzkovej náročnosti, ktoré sa používajú pri výpočte normatívov pre kategóriu materských škôl a úpravu týchto koeficientov pre kategóriu špeciálnych materských škôl a kategóriu školských internátov,
* ustanovenie hodnoty pomeru priemerného platu nepedagogických zamestnancov k priemernému platu pedagogických zamestnancov, ktorý sa používa pri výpočte koeficientu personálnej náročnosti, pre kategóriu materských škôl a úpravu tejto hodnoty pre kategóriu špeciálnych materských škôl a kategóriu školských internátov,
* ustanovenie hodnoty zvýšených koeficientov pre materské školy s počtom detí do 25, ktoré sa používajú pri výpočte normatívu na dieťa materskej školy,
* úpravu postupu výpočtu normatívu na žiaka základnej školy, ktorý navštevuje športovú prípravu,
* úpravu klasifikácie žiakov so zdravotným znevýhodnením v špeciálnych základných školách, v špeciálnych triedach základných škôl a v triedach základných škôl v skupine 4 a v bežných triedach strednej školy v skupine 1 a 2 pre výpočet koeficientu personálnej náročnosti,
* úpravu vzoru vzdelávacieho poukazu.

Návrh nariadenia nemá vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh nie je predmetom vnútrokomunitárneho pripomienkového konania.